SA span weer wenner by Internasionale GS Trophy | Maroela Media
Die Internasionale GS Trophy (Foto: BMW)
Een ding is seker, ons Suid-Afrikaners weet hoe om 'n BMW GS te ry. Die Internasionale GS Trophy word elke tweede jaar aangebied, en Suid-Afrika het die titel in 2016 verower. Vanjaar is die kompetisie in Mongolië gehou en ná agt dae en 2 350 km het Suid-Afrika weer as die wenner uit die stryd getree. Die begin- en eindpunt van die kompetisie was in Ulaanbaatar, Mongolië. Die span was Mark Dickinson, Eugene Fourie en Chris Meyer. Twee Suid-Afrikaanse vroue, Ezelda van Jaarsveld en Linda Steyn, was deel van span Eurafrika.
Teen dag sewe was span SA gemaklik voor met 43 punte, maar dag agt was nogtans 'n moeilike dag. Die spanne het stiptelik om 07:00 weggespring en 'n baie tegniese 300 km aangepak. Vrotpad en sand was die ryers se voorland. 'n Paar ryers het gesukkel met hierdie deel, wat net weer bewys het dat die resies nie gewonne is voor jy die eindbestemming veilig bereik nie.
By Chingisiin Khuree het die ryers die laaste hindernis, die "Monster Trial", gekonfronteer. Hier het al drie spanlede saam die uitdagings aangepak en teen die klok gery oor verskeie banke, slote en langs 'n gedroogde rivierbedding wat hulle vaardigheid tot die uiterste beproef het.
Daar was nog 'n teoretiese kans dat die Franse en Amerikaanse span die Suid-Afrikaners kon verbysteek op hierdie laaste trajek, maar Span SA se samewerking en vernuf het geseëvier. Met minimale punteverlies het die span sy voorsprong behou.
Terwyl SA weer die wennerstrofee geneem het, en die VSA en Frankryk as naaswenner aangewys is, het geen GS-ryer met leë hande huis toe gegaan nie. Elke deelnemer kon die verkoelerrooster van hulle fiets huis toe vat. Hulle naam en fietsnommer is op die rooster gegrafeer. Dit sal hulle vir altyd herinner aan die agt dae in Mongolië. 'n Wonderlike land, op die onstuitbare GS.
Mark Dickinson van Span SA het afgesluit: "Dit was 'n goeie dag vandag. Ons het so hard geoefen as wat ons kon voordat ons by die geleentheid gekom het; dit het oor die agt dae vrugte afgewerp, veral met vandag se finale toets. Ewe belangrik, ons het pret gehad en hoewel die hele BMW GS-gemeenskap soos 'n familie is, het ons 'n paar baie goeie vriende gemaak terwyl ons hier was. Dit eindig egter nie hier nie. Ons het die hele week kontakbesonderhede uitgeruil en ek weet ons sal in die komende jare kontak behou. Ons het almal hierdie spesiale ervaring gedeel en dit het 'n band tussen ons geskep. Dit was 'n wonderlike gebeurtenis, en om weer te wen maak dit perfek."
BMW Motorrad Internasionale GS Trophy 2018
1. Suid-Afrika 338
2. VSA 286
3. Frankryk 284
4. Latyns-Amerika 246
5. Mexiko 236
7. Engeland 196
8. Duitsland 193
9. Rusland 171
10. Australië 170
11. Argentinië 162
12. Suidoos-Asië 155
14. Kanada 137
15. Ausamerika (vrouespan) 125
17. Eurafrika (vrouespan) 116
18. Indië 113
Vir meer inligting gaan gerus na www.gstrophy.com.
Porsche word 70
Baie geluk aan die SA span .
wat is n "vrotpad" hoekom nie net "grondpad"
Wil maroelamedia net bewus maak dat hulle een van GS trophy lede se naam nie ingesit het nie en dis Stefan Boshoff, Stefan was ook die lid in die groep wat ons op FB op hoogte gehou het